สนามมวยเวทีลุมพินี

สนามมวยเวทีลุมพินี  เป็นสนามมวยมาตรฐานของประเทศไทย เทียบเท่ากับสนามมวยราชดำเนิน เดิมนั้นตั้งอยู่ ณ ถนนพระรามที่ 4 แขวงลุมพินี เขตปทุมวัน กรุงเทพมหานคร ติดกับโรงเรียนเตรียมทหารเดิมและอดีตสวนลุมไนท์บาซาร์ ปัจจุบันตั้งอยู่ในพื้นที่ของศูนย์พัฒนากีฬากองทัพบก ถนนรามอินทรา แขวงอนุสาวรีย์ เขตบางเขน กรุงเทพมหานคร
สนามมวยเวทีลุมพินีเป็นแหล่งซูเปอร์สเปรดเดอร์ของโรคติดเชื้อไวรัสโคโรนา 2019 (COVID-19) ในประเทศไทย จากการแข่งขันศึกลุมพินีแชมเปียนเกียรติเพชรเมื่อวันที่ 6 มีนาคม พ.ศ. 2563
ประวัติ.
ก่อตั้งขึ้นในปี พ.ศ. 2499 โดย พลตรี ประภาส จารุเสถียร ขณะดำรงตำแหน่งผู้บัญชาการกองพลที่ 1 รักษาพระองค์ โดยมีการชกมวยนัดแรกเมื่อวันที่ 15 มีนาคม และมีพิธีเปิดอย่างเป็นทางการในวันที่ 8 ธันวาคม ปีเดียวกัน ปัจจุบันอยู่ในความดูแลของกองการกีฬา กรมสวัสดิการทหารบก กองทัพบก
สนามมวยเวทีลุมพินี นับได้ว่าเป็นสนามมวยที่มีประวัติยาวนานเช่นเดียวกับสนามมวยราชดำเนิน มีการจัดการชกมวยทั้งมวยไทยและมวยสากล ผ่านการนัดสำคัญ ๆ มาเป็นจำนวนมาก เช่น การชิงแชมป์โลกครั้งแรกของโผน กิ่งเพชร กับปาสคาล เปเรซ เมื่อคืนวันเสาร์ที่ 16 เมษายน พ.ศ. 2503 เป็นต้น มีการชิงแชมป์ของเวทีทั้งในแบบมวยไทยและมวยสากล ซึ่งผู้ที่ได้แชมป์ของเวทีนี้ก็เสมือนได้แชมป์ของประเทศไทย และมีการเดิมพันแชมป์กับแชมป์ในรุ่นเดียวกันของสนามมวยราชดำเนินอยู่เสมอ
สนามมวยเวทีลุมพินี สามารถจัดเก็บค่าผ่านประตูได้มากถึง 3,000,000 บาท ผู้ชมกว่า 10,000 คน เป็นครั้งแรกเมื่อวันที่ 25 กรกฎาคม พ.ศ. 2532 จากการชกกันของพงษ์ศิริ พ.ร่วมฤดี กับไพโรจน์น้อย ส.สยามชัย นับเป็นคู่ที่ 6 ของการชกในวันนั้น จากการจัดของทรงชัย รัตนสุบรรณ
สนามมวยเวทีลุมพินี สมัยอยู่ที่ ถนนพระราม 4 จัดให้มีมวยชกทุกวันอังคาร, ศุกร์ เวลา 18.00 - 22.00 น. และวันเสาร์ เวลา 16.00 - 24.30 น. เว้นวันสำคัญทางศาสนา
ปัจจุบัน สนามมวยเวทีลุมพินี อยู่ที่ ถนนรามอินทรา กม.2 จัดให้มีมวยชกทุกวันอังคาร, ศุกร์ เวลา 18.00 - 23.00 น. และวันเสาร์ เวลา 16.00 - 22.00 น. เว้นวันสำคัญทางศาสนา
เหตุการณ์สำคัญ.
เหตุระเบิดในสนามมวยเวทีลุมพินี พ.ศ. 2525.
ในคืนวันที่ 2 เมษายน พ.ศ. 2525 ระหว่างการจัดมวย "ศึกดังทะลุฟ้ามหากุศล" มีผู้ปาระเบิด 2 ลูก ใส่บริเวณใกล้เวที ทำให้มีผู้เสียชีวิต 6 คน และบาดเจ็บ 66 คน แคล้ว ธนิกุล กล่าวว่าเหตุนี้เป็นความพยายามลอบสังหารเขา
การย้ายสนามมวยเวทีลุมพินี.
ในปี พ.ศ. 2557 คณะกรรมการบริหารสนามมวยเวทีลุมพินีหมดสัญญาเช่าที่ดินสนามมวยเดิมกับเจ้าของที่ดินคือสำนักงานทรัพย์สินส่วนพระมหากษัตริย์ (สำนักงานพระคลังข้างที่ ในปัจจุบัน) คณะกรรมการบริหารสนามมวยเวทีลุมพินีจึงต้องต้องย้ายเวทีไปยังสถานที่แห่งใหม่ โดยเลือกพื้นที่บริเวณศูนย์พัฒนากีฬากองทัพบก ถนนรามอินทรา ใกล้กับสนามกอล์ฟกองทัพบก ซึ่ง พล.อ.ประยุทธ์ จันทร์โอชา ผู้บัญชาการทหารบกในขณะนั้น พร้อมคณะ ได้ประกอบพิธีวางศิลาฤกษ์สนามมวยเวทีลุมพินีแห่งใหม่เมื่อวันที่ 21 สิงหาคม พ.ศ. 2555
การแข่งขันมวยในสนามมวยเวทีลุมพินีเดิม (ถนนพระรามที่ 4) จัดขึ้นเป็นนัดสุดท้ายเมื่อวันที่ 7 กุมภาพันธ์ พ.ศ. 2557 (แต่สนามมวยฯ ได้ทำการจัดการแข่งขันมวยเป็นวันสุดท้ายอย่างแท้จริงในวันถัดไป คือเมื่อวันที่ 8 กุมภาพันธ์) โดยมีรายการศึกมวยไทยลุมพินี ทีจีเอ็น ในเวลา 16:00 น., รายการศึกมวยดีลุมพืนีทีสปอร์ต ในเวลา 21:00 น. (ซึ่งถือเป็นนัดสุดท้ายของรายการนี้ก่อนยุติการถ่ายทอดสดไป) และ ศึกมวยไทยลุมพินีเกริกไกร ในเวลา 23:25 น. เป็นรายการสุดท้าย) จากนั้นจึงเริ่มจัดการแข่งขันมวยที่สนามมวยเวทีลุมพินีใหม่บริเวณถนนรามอินทรา เมื่อวันที่ 11 กุมภาพันธ์ พ.ศ. 2557 และมีพิธีเปิดอย่างเป็นทางการเมื่อวันที่ 28 กุมภาพันธ์ พ.ศ. 2557
ส่วนพื้นที่ที่ตั้งของสนามมวยเวทีลุมพินีเดิมนั้น สำนักงานทรัพย์สินส่วนพระมหากษัตริย์(สำนักงานพระคลังข้างที่ ในปัจจุบัน)ได้ผนวกรวมกับพื้นที่สวนลุมไนท์บาซาร์เดิมเพื่อเปิดประมูลหาเอกชนมาเช่าที่ดินพัฒนาโครงการในสัญญา 30+30 ปี โดยปัจจุบันเป็นที่ตั้งของศูนย์การค้าพาเหรด ภายในโครงการ วัน แบงค็อก
สนามมวยเวทีลุมพินีกับการระบาดของโรคโควิด-19.
จากสถานการณ์การระบาดทั่วของโรคติดเชื้อไวรัสโคโรนา 2019 (โควิด-19) ที่เริ่มลามมาถึงประเทศไทยตั้งแต่ต้นปี พ.ศ. 2563 คณะรัฐมนตรีจึงมีมติในการประชุมเมื่อวันที่ 3 มีนาคม ให้ส่วนราชการและหน่วยงานของรัฐขอความร่วมมือจากเอกชน ให้หลีกเลี่ยงหรือเลื่อนการจัดกิจกรรมที่มีการรวมตัวของประชาชนเป็นจำนวนมาก และอาจมีความเสี่ยงต่อการแพร่ระบาดของโรคโดยไม่จำเป็น ซึ่งรวมถึงสนามกีฬาทุกชนิดด้วย ซึ่งการกีฬาแห่งประเทศไทยได้นำมติดังกล่าวมาทำหนังสือแจ้งขอความร่วมมือถึงนายสนามมวยเวทีลุมพินีไปเมื่อวันที่ 4 มีนาคมที่ผ่านมา แต่ปรากฏว่าสนามมวยเวทีลุมพินีกลับไม่ให้ความร่วมมือ และจัดการแข่งขันศึกลุมพินีแชมเปียนเกียรติเพชร โดยเปิดให้ผู้ชมเข้าชมในสนามมวยตามปกติเมื่อวันที่ 6 มีนาคม ซึ่งทำให้หลังจากนั้น ในวันที่ 13 มีนาคม แม้ทธิว พอล ดีน ออกมาประกาศว่าตัวเองป่วยเป็นโรคโควิด-19 จากนั้นยอดผู้ติดเชื้อรายใหม่ก็เพิ่มสูงขึ้นอย่างมากจากการไปตรวจหาเชื้อของเซียนมวยและผู้ชมที่เข้าไปรับชมในวันนั้น จนทำให้สนามมวยเวทีลุมพินีกลายเป็นแหล่งซูเปอร์สเปรดเดอร์ในประเทศไทย ในวันที่ 27 มีนาคม พล.อ.อภิรัชต์ คงสมพงษ์ ผู้บัญชาการทหารบกในขณะนั้น จึงสั่งย้าย พล.ต.ราชิต อรุณรังษี เจ้ากรมสวัสดิการทหารบก และเป็นนายสนามมวยเวทีลุมพินีในขณะนั้นเข้ามาช่วยราชการภายในกองบัญชาการกองทัพบก และแต่งตั้งคณะกรรมการสอบสวนขึ้นมาสอบสวน โดยมี พล.ท.อยุทธ์ ศรีวิเศษ เจ้ากรมกำลังพลทหารบก เป็นประธานกรรมการ จนกระทั่งในวันที่ 4 มิถุนายน พล.ต.บุรินทร์ ทองประไพ ผู้อำนวยการสำนักงานพระธรรมนูญทหารบก ในฐานะหนึ่งในกรรมการสอบสวนได้เปิดเผยผลการสอบสวนออกมาว่าสนามมวยเวทีลุมพินีมีความบกพร่องในการควบคุมโรคโควิด-19 จริง พล.อ.อภิรัชต์ จึงสั่งปลดคณะกรรมการสนามมวยเวทีลุมพินีทั้งหมด รวมถึงเตรียมที่จะพิจารณาโทษ พล.ต.ราชิต ต่อไป